Boek: Die Coolste Ouma Op AardeOns weet mos almal hoe lyk die oumas in storieboeke. Hulle het altyd spierwit hare of ’n outydse brilletjie. Hulle dra lang swart rokke of lelike skoene. Hulle is altyd in die kombuis of siek in die bed. Maar my ouma lyk glad nie soos ’n storieboek-ouma nie – en joune? Ontmoet ’n paar moderne, ongewone en fantastiese oumas in hierdie prettige nuwe prenteboek uit die pen van Marita van der Vyver! Afgesien van haar gewilde boeke vir volwasse lesers, soos Griet skryf ’n sprokie en Die blou van onthou, wat van haar ’n huishoudelike naam gemaak het, is Marita van der Vyver ook ’n bekroonde kinderboekskrywer. Haar jeugroman Die ongelooflike avonture van Hanna Hoekom het die Sanlamprys verower en is verfilm, en sy het ook die Tienie Holloway-medalje en die M.E.R.-prys verower. Marita woon tans op die Franse platteland saam met haar man, Alain, en vier kinders. Zinelda McDonald woon in Pretoria. Sy het ’n honneursgraad in grafiese ontwerp aan die Universiteit van Noordwes se Potchefstroomkampus verwerf. Reeds in haar studiejare het sy ’n unieke styl ontwikkel. Sy het al talle kinderboeke, handboeke en opvoedkundige gidse geïllustreer, waaronder publikasies soos Wiskunde gee my maagpyn, Spesiale (en geheime) agent Peter van der Wind en die Chinese draak en Sneeuwitjie en ander prinsesstories.